Meie teekond säästva tarneahelani
Säästvus on Kärcherile väga oluline – ja mitte ainult meie ettevõttele. Me väärtustame ka keskkonnasõbralikke tegevusi, pikaajalisi suhteid, rangeid heaolustandardeid ja suurt läbipaistvuse taset kõikjal meie tarneahelas.
Pikaajaline strateegia ja suunatud meetmed
Tootmisettevõttena vastutab Kärcher keskkonna, inimeste ja toodete eest läbi kogu meie tarneahela. Ja see ei ole mitte õnnelik kokkusattumus. See vastutus on pikaajalise strateegia ja paljude suunatud meetmete tulemus. Tarneahel on peamine valdkond, millele me oma säästvuseesmärkide saavutamisel keskendume, kuna see võimaldab meil saavutada suuremat mõju meie ettevõttest väljaspool. Kasutame oma tarneahelas erinevaid võimalusi, et vähendada heitmeid ning materjale ja ressursse efektiivselt kasutada. Oma tarnijate säästva juhtimise strateegiaga seame me ka uusi standardeid inimeste ja keskkonnaga töötamisel, mida me pidevalt ja järjekindlalt läbi oma tarnijate tegevusjuhendi ka jälgime.
Allpool on toodud meie ettevõtte säästvusstrateegiad kogu tarneahela ulatuses ja läbi kogu toote elutsükli.
Heitmete vähendamine
Meie kliimat kahjustavate heitmete vähendamine ja kompenseerimine on kliimamuutuste vastases võitluses esmatähtis. Seetõttu on Kärcheril plaan juba lähitulevikus saavutada kliimaneutraalsus. Meie tehased on selle osas teistest juba ees. Need on tootnud süsinikuneutraalsel viisil juba alates 2021. aasta algusest. Nüüd võtame oma säästvuseesmärkide saavutamiseks käsile ka teised ärivaldkonnad. Meil on oma tarneahelas suur eelis selle osas, et me saame oma koostööpartnereid valida. Näiteks logistika valdkonnas. Meie tooteid peab alati erinevate asukohtade vahel transportima – see on meie valdkonnas paratamatu. Kuid seda, kuidas punktist A punkti B jõutakse, saame meie mõjutada.
Vähendame läbitavate kilomeetrite hulka ja seeläbi ka heitmete hulka, kasutades oma tehaste varustamiseks piirkondlikke tarnijaid. Leiame võimalusi heitmete vähendamiseks ka marsruutide planeerimise ja keskkonnasõbralikemate transpordiviiside valimisega. Näiteks ei toimu meie paljudel tarnetel kaupade vahepealset hoiustamist, vaid tooted liiguvad otse punktist A punkti B. Valime teadlikult alati igaks marsruudiks ka kõige sobivama transpordiviisi. Näiteks toodame me raskeid ja mahtkaubana valmistatavaid komponente ise, selle asemel, et neid hankida, mistõttu tekib meie vertikaalse tootmise tõttu vähem transpordiheitmeid, mis tagab üldisemalt ka säästvama tarneahela.
Materjalide ja ressursside tõhus kasutus
Kõik meie toodete disaini- ja tootmisetapis tehtud otsused mõjutavad ka meie tarneahelaid. Seetõttu alustamegi iga oma protsessi teadus- ja arendustegevustega, et saaksime disainida tooted, mis võimaldavad ressursside vastutustundlikku kasutust. Oma partnerite valimisel otsime eriti just neid tarnijaid, kes tarnivad mittesaastavaid ja jätkusuutlikke materjale, mis vastavad meie kõrgetele kvaliteedistandarditele. Suurendame oma toodetes ka ümbertöödeldud materjalide osakaalu ja väärtustame materjale, mida saab nende kasuliku eluea lõppedes hõlpsasti ümber töödelda. Lisaks sellele vähendame me ka oma pakendijäätmeid – nii tehaste vahelises transpordis kui ka lõpptarbijale mineva kauba osas.
Standardite loomine ja järgimine
Kas tarneahel on jätkusuutlik või mitte? Siin ei ole ruumi pelgalt arvamusteks. Keskendume selgelt kindlatele kriteeriumitele, mida meie ja meie koostööpartnerid regulaarselt mõõdame. Alustada tuleb kõige olulisemast – oma tarnijate valikust. Kasutame kaasaegset tarkvara, mis aitab meil potentsiaalseid tarnijaid enne lepingute sõlmimist põhjalikult kontrollida ja hinnata. Partneriga koostööd tehes kerkivad võimalikud probleemid kiirelt esile. Lisaks sellele kehtib meile endile ja ka meie partneritele tegevusjuhend, kus on määratletud põhitingimused töötajatele ja keskkonnakaitsele. Anname oma töömeetodite ja -protsesside kohta teavet ka sõltumatutele testimis- ja sertifitseerimisasutustele, kes saavad meie jätkusuutlikkust hinnata. Kasutame sellistelt asutustelt saadud teavet ka parema ülevaate saamiseks oma partneritest.